Primul procuror înscris în cursa pentru șefia DNA: Paula Tănase, de la Parchetul de pe lângă Curtea de Apel Galați / Este adepta modificărilor aduse legilor Justiției

Procurorul Paula Tănase, de la Parchetul de pe lângă Curtea de Apel Galați, și-a depus marți dosarul de candidatură pentru șefia DNA, au declarat surse judiciare pentru G4Media.ro. Este primul magistrat care se înscrie în cea de-a doua procedură de selecție demarată de Ministerul Justiției, după ce Tudorel Toader a respins luna trecută toate cele patru candidaturi pentru funcția de procuror-șef DNA.

Paula Tănase a intrat în magistratură în 1996 și a mai candidat, fără succes, pentru șefia DNA în 2012.

Prezentă în noiembrie 2017, într-o emisiune la ANtena 3, moderată de Mihai Gâdea, procurorul Paula Tănase s-a declarat de acord modificările propuse de Tudorel Toader la legile Justiției, inclusiv cu înființarea secției speciale de anchetare a magistraților și cu eliminarea președintelui României din procedura de numire a procurorilor șefi (detalii aici).

Pe 6 august Ministerul Justiţiei a demarat o nouă selecţie pentru propunerea de numire în funcţia vacantă de procuror-şef al Direcţiei Naţionale Anticorupţie.

“Ministerul Justiţiei organizează, în perioada 6 august – 6 septembrie, la sediul său din Bucureşti, strada Apolodor, numărul 17, sectorul 5, selecţia procurorilor în vederea efectuării propunerii de numire în funcţia vacantă de procuror şef al Direcţiei Naţionale Anticorupţie”, se precizează în anunţul publicat pe pagina de internet a ministerului.

Potrivit calendarului, candidaţii pot depune cereri de înscriere pentru funcţia de conducere vacantă până la data de 24 august inclusiv.